Ali Ghapu-palasset
Store norske leksikon,Kunst og estetikk,Arkitektur og landskap,Arkitekturhistorie,Islamsk arkitekturhistorie
Ali Ghapu-palasset er et palass i Esfahan, Iran, på vestsiden av den store, sentrale plassen Maidan-i-Imam, tidligere Maidan-i-Shah, som er omgitt av basarer og moskeer.
På østsiden av plassen ligger Luftullah-moskeen, på sørsiden den fint bevarte Mashid-i-Imam, Imam-moskeen, tidligere Masjid-i-Shah, 'kongemoskeen'. Ali Ghapu-palasset er 48 meter høyt, har seks etasjer og en stor overbygd veranda ut mot plassen, hvorfra sasanide-herskerne kunne betrakte parader, polospill og fyrverkeri ved festarrangementer.Palasset ble bygd i 1774 som et audienspalass der sjahen kunne motta utenlandske ambassadører. Hver av de seks etasjene er innvendig dekorert i forskjellige persiske stilarter. Den store overbygde verandaens tak blir båret av slanke søyler som tidligere var dekket av speilende glass, slik at det virket som om taket svevde i luften. Les mer i Store norske leksikon islamsk kunst og arkitektur Iran